Праводзіны снежнай бабы  
(гульня)  
*Васіль Вітка*

Чаму ля дзетсада

Маршы і песні?

Снежная баба

Едзе на пенсію.

Едзе з двара,

Бо прыйшла пара.

— Салют! Ура! —

Крычыць дзетвара.

Губны гармонік

Склікае збор.

Выходзіць дворнік,

За ім — шафёр.

Пад ручанькі белыя

Бабку ўзялі

I саслабелую

Павялі.

Бабка садзіцца

На самазвал,

Баіцца

Спазніцца

Яна на вакзал.

— Хвілінку! — з усмешкай

Сказаў кладаўшчык. —

Да гэтакай спешкі

Я не прывык.

Глянуў сурова

Бабулі ў твар:

— Прашу, паважаная,

Здаць інвентар.

Здайце, бабуля,

Па акту ў кладоўку

Кій і каструлю,

Мятлу і маркоўку.

Здайце, бабуля,

Казённыя рэчы.

Праз год вам сустрэчу

Я зноў забяспечу…

Доўга ішоў бы

Урачысты парад,

Доўга цягнуўся б

Службовы агляд,

Каб не спасцігла

Бабу бяда:

Закапала ў бабы

3 носа вада.

Са звонам упалі

Са стрэх ледзяшы.

I загукалі

Услед малышы:

— Спяшайся,

Бабуля!..

Вяртайся

Зімой

Снежнаю,

Свежаю

I маладой!